Stori 12: Ol Man i Wokim Bikpela Taua
PLANTI yia i lus. Ol pikinini man bilong Noa i kamapim planti pikinini. Na ol dispela pikinini i go bikpela na ol tu i kamapim ol pikinini. I no longtaim na planti manmeri i pulap long graun.
Wanpela bilong ol em i tumbuna pikinini bilong Noa, nem bilong em Nimrot. Em i man nogut na em i save kilim i dai ol animal na ol man. Nimrot i mekim em yet i kamap king bambai em i ken bosim ol narapela man. God i no laikim Nimrot.
Long dispela taim bipo olgeta manmeri i gat wanpela tok ples tasol. Nimrot i laik bai olgeta i stap long wanpela hap tasol na bai em i ken bosim ol. Olsem na yu save em i mekim wanem? Em i tokim ol man long wokim wanpela taun na sanapim wanpela bikpela taua insait long en. Long piksa yu inap lukim ol man i wokim ol brik.
God Jehova i no amamas long dispela taua. God i laik bai ol man i mas go nabaut na sindaun long olgeta hap bilong graun. Tasol ol i tok: ‘Yumi wokim wanpela bikpela taun na wanpela taua i go antap long skai, na bai yumi kisim biknem!’ Ol manmeri i laik kisim biknem bilong ol yet, na ol i no laik givim biknem long God.
Olsem na God i pasim ol long wokim dispela taua. Yu save em i bin mekim wanem bilong pasim ol? Em i mekim na wantu ol man i mekim narapela narapela tok ples, ol i no mekim wanpela tok ples tasol. Narapela i no save long tok ples bilong narapela. Olsem na ol i kolim nem bilong dispela taun olsem Babel, o Babilon, na mining bilong en i olsem “Longlong Nabaut.”
Ol i kirap lusim Babel na i go nabaut. Ol lain manmeri bilong ol narapela narapela tok ples ol i go i stap long ol narapela narapela hap.
Stat 10:1, 8-10; 11:1-9.
Ol askim
- Nimrot em i husat? God i gat wanem tingting long em?
- Olsem piksa i soim, bilong wanem ol man i wokim ol brik?
- Bilong wanem Jehova i no amamas long wok bilong ol long sanapim taua?
- Olsem wanem God i pasim wok bilong sanapim taua?
- Ol i kolim wanem nem long dispela taun? Wanem mining bilong dispela nem?
- Wanem samting i kamap long ol manmeri taim God i paulim pinis tok ples bilong ol?
Sampela askim moa
- Ritim Stat 10:1, 8-10.
Nimrot i gat wanem kain pasin? Dispela i givim wanem tok lukaut long yumi? (Snd. 3:31)
- Ritim Stat 11:1-9.
Wanem astingting bilong ol man i wokim taua? Bilong wanem dispela wok bilong ol i lus nating? (Stt. 11:4; Snd. 16:18; Jo. 5:44)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn